Els alts càrrecs al servei de la Generalitat han de formular en el moment del nomenament i del cessament en el seu càrrec, i cada cop que es produeixin variacions respecte de les dades declarades, les declaracions d'activitats, patrimonial i d'interessos i complementàries.
Declaració d'activitats: declaració de les activitats professionals, mercantils o industrials que poden ser causa d'incompatibilitat, o bé declaració que no s'exerceix cap activitat considerada incompatible, i declaració de les activitats que poden ser d'exercici compatible.
Les activitats privades que són compatibles, sempre que no es comprometi la imparcialitat o la independència en l'exercici de l'alt càrrec, i que no requereixen autorització expressa, estan previstes a l'article 8 de la Llei 13/2005, de 27 de desembre, del règim d'incompatibilitats dels alts càrrecs al servei de la Generalitat, i són les següents:
a) Les derivades de la simple administració del patrimoni personal o familiar, llevat del cas en què els alts càrrecs tinguin una participació superior al 10%, individualment o juntament amb llurs cònjuges, convivents o fills, en empreses o entitats que subscriguin contractes amb qualsevol administració o entitat del sector públic.
b) La participació ocasional en seminaris, cursos, conferències, col·loquis i programes de qualsevol mitjà de comunicació social, sempre que no sigui conseqüència d'una relació de treball o de prestació de serveis.
c) La participació en seminaris, jornades o conferències organitzats per centres oficials destinats a la formació del personal de les administracions públiques catalanes, sempre que no tingui caràcter permanent o habitual i que hi participin per raó del càrrec que ocupen, de llur especialitat professional o de la posició que ocupen en l'organització administrativa de la Generalitat.
d) La producció i la creació literàries, artístiques, científiques o tècniques i la col·laboració en les publicacions que en derivin, sempre que no siguin conseqüència d'una relació de treball o de prestació de serveis.
L'alt càrrec ha d'actualitzar la seva declaració d'activitats si durant l'exercici del seu càrrec desenvolupa alguna de les activitats esmentades i no ho va declarar en el moment del seu nomenament.
Declaració patrimonial i d'interessos: declaració de tots els béns, els drets i les obligacions, la qual ha de fer també referència als béns, els drets i les obligacions dels cònjuges o convivents i dels altres familiars de primer grau, sempre que aquests hi consentin.
El contingut d'aquestes declaracions té caràcter reservat i està subjecte a la normativa de protecció de dades de caràcter personal, d'acord amb el que preveu l'article 14 de la Llei 13/2005, de 27 de desembre.
Declaració complementària: declaració en què es fa constar els cònjuges o convivents i els altres familiars fins al segon grau de consanguinitat o afinitat que ocupen llocs a l'Administració de la Generalitat o a les entitats a què fa referència l'article 2 de la Llei 13/2005, de 27 de desembre, del règim d'incompatibilitats dels alts càrrecs al servei de la Generalitat.
Terminis: les declaracions s'han de presentar en el termini de tres mesos a comptar de la data de presa de possessió i de la data de cessament, i també en el termini d'un mes des que es produeixin variacions en els fets declarats.
- El Registre de Béns Patrimonials i d'Interessos té caràcter reservat.
Només hi poden accedir el Parlament, els òrgans judicials, el Ministeri Fiscal, el Defensor del Poble, el Síndic de Greuges i el/la director/a de l'Oficina Antifrau de Catalunya, d'acord amb el que estableix la normativa específica.
En relació amb el contingut objecte de publicitat d'aquest apartat, és important tenir present que les dades s'actualitzen a mesura que es disposa de la informació corresponent, i corresponen a una transcripció de la documentació presentada.
També cal tenir en compte que els alts càrrecs i directius públics disposen d'un termini de 3 mesos per presentar la documentació prevista a la Llei 13/2005, de 27 de desembre, del règim d'incompatibilitats dels alts càrrecs al servei de la Generalitat.
Data d'actualització: octubre 2020